**ผลของการใช้รูปแบบการสอนของฮันเตอร์ที่มีต่อความสามารถในการอ่านสะกดคำ**

**ของนักเรียนชั้นประถมศึกษาปีที่ 2**

**ธิดารัตน์ สุวรรณนาคะ1**

1มหาวิทยาลัยรามคำแหง

**1E-mail: 6512610009@rumail.ru.ac.th**

**บทคัดย่อ**

บทความวิจัยนี้มีวัตถุประสงค์เพื่อประเมินผลการใช้รูปแบบการสอนของฮันเตอร์ที่มีต่อความสามารถในการอ่านสะกดคำของนักเรียนชั้นประถมศึกษาปีที่ 2 โดยเปรียบเทียบค่าเฉลี่ยของการจัดอันดับของตำแหน่ง (Mean Rank) ของคะแนนความสามารถในการอ่านสะกดคำของนักเรียนชั้นประถมศึกษาปีที่ 2 ระหว่างก่อนและหลังการจัดการเรียนรู้ด้วยรูปแบบการสอนของฮันเตอร์ ประชากรกลุ่มเป้าหมาย (target population) คือ นักเรียนชั้นประถมศึกษาปีที่ 2 จำนวน 30 คน ที่ศึกษาในภาคเรียนที่ 2 ปีการศึกษา 2566 โรงเรียนชุมชนวัดกลางกร่ำ จังหวัดระยอง โดยใช้วิธีการเลือกแบบเจาะจง (purposive sampling) เครื่องมือวิจัยที่ใช้ในการเก็บรวบรวมข้อมูล คือ แบบทดสอบวัดความสามารถในการอ่านสะกดคำ เป็นแบบปรนัยชนิดเลือกตอบถูกหรือผิด จำนวน 30 ข้อ เครื่องมือที่ใช้ในการทดลอง คือ แผนการจัดการเรียนรู้โดยการใช้รูปแบบการสอนของฮันเตอร์ จำนวน 4 แผน แผนละ 2 คาบ คาบละ 1 ชั่วโมง ระยะเวลาในการเก็บข้อมูล จำนวน 4 สัปดาห์ สัปดาห์ละ 2 คาบ รวมทั้งสิ้น 8 คาบ วิเคราะห์ข้อมูลโดยหาค่าเฉลี่ยของการจัดอันดับของตำแหน่ง (Mean Rank) และทดสอบค่านัยสำคัญของความแตกต่างโดยใช้สถิติทดสอบ Wilcoxon ผลการศึกษา พบว่า นักเรียนที่ได้รับการจัดการเรียนรู้โดยใช้รูปแบบการสอนของฮันเตอร์มีค่าเฉลี่ยของการจัดอันดับของตำแหน่ง (Mean Rank) ของคะแนนความสามารถในการอ่านสะกดคำสูงกว่าก่อนการทดลองอย่างมีนัยสำคัญทางสถิติที่ระดับ 0.05

**คำสำคัญ:** รูปแบบการสอนของฮันเตอร์, ความสามารถในการอ่านสะกดคำ, นักเรียนชั้นประถมศึกษาปีที่ 2

**Effects of Using the Hunter’s Instructional Model on the Spelling Abilities of Second-Year Elementary School Students**

**Thidarat Suwannaka 1**

**1 Ramkhamhaeng university**

**1E-mail: 6512610009@rumail.ru.ac.th**

**ABSTRACT**

This research article aimed to evaluate effects of using Hunter’s instructional model on the second-year elementary school students’ spelling abilities by comparing the mean rank of the spelling abilities of the second-year elementary school students prior to and after learning by following Hunter’s instructional model. The target population in the research was 30 students who studied in the second-year elementary school level in the second academic year 2023 at Chumchonwatklangkram school in Rayong province, Thailand. The students were selected to participate in the research by means of a purposive sampling method. Research instrument for collecting data was a spelling abilities test. The test was a true or false test which consisted of 30 vocabulary spelling items. The instruments for the experiment were 8 lesson plans designed following Hunter’s instructional model. Each lesson plan designed for a teaching session, comprised 50 minutes. The research was undertaken for 4 weeks, 2 sessions per week. Quantitative data resulting from the test were examined to check mean rank and additionally, the findings were analysed to check statistical significance by using Wilcoxon test. The results showed that the mean rank of spelling abilities was higher than prior to the experiment at the 0.05 level of significance.

**Keywords:** Hunter’ s teaching model, Spelling Abilities, Second-Year Elementary Students

**บทนำ**

การอ่าน คือการที่ผู้อ่านรับรู้ความหมายจากสัญลักษณ์ ตัวอักษร หรือคำ โดยดำเนินการอย่างเป็นระบบและต่อเนื่อง เริ่มจากการใช้สายตามองดูหรือเคลื่อนสายตาไปตามสัญลักษณ์ ตัวอักษร หรือคำต่างๆ ไปพร้อมกับตีความหรือถอดรหัสสิ่งที่อ่านมาเป็นความหมายของข้อความที่อ่าน (ดุษฎี มัชฌิมาภิโร, 2557, น. 3) ดังนั้นการอ่านเป็นสิ่งที่สำคัญต่อการเรียนรู้ และพื้นฐานการเรียนรู้ในทุกๆ วิชา โดยที่หลักสูตรแกนกลางการศึกษาขั้นพื้นฐานพุทธศักราช 2551 กลุ่มสาระการเรียนรู้ภาษาไทย ได้กำหนดคุณภาพผู้เรียนเมื่อจบชั้นประถมศึกษาปีที่ 3 ต้องอ่านออกเสียงคำ คำคล้องจอง ข้อความ เรื่องสั้นๆ และบทร้อยกรอง ได้ถูกต้องคล่องแคล่ว เข้าใจความหมายของคำและข้อความที่อ่าน ตั้งคำถามเชิงเหตุผล ลำดับเหตุการณ์ คาดคะเนเหตุการณ์ สรุปความรู้ข้อคิดจากเรื่องที่อ่าน ปฏิบัติตามคำสั่ง คำอธิบายจากเรื่องที่อ่านได้ เข้าใจความหมายของข้อมูลจากแผนภาพ แผนที่ และแผนภูมิ อ่านหนังสืออย่างสม่ำเสมอและมีมารยาทในการอ่าน (กระทรวงศึกษาธิการ, 2551, น. 3)

การสอนภาษาไทยให้เป็นไปตามวัตถุประสงค์ของหลักสูตรแกนกลางการศึกษาขั้นพื้นฐาน พุทธศักราช 2551 จำเป็นต้องมีการฝึกฝนทักษะต่าง ๆ ให้สัมพันธ์กัน โดยเฉพาะการอ่านที่เป็นทักษะพื้นฐานที่สำคัญเป็นอย่างมาก ซึ่งการอ่านนั้นมีการสะกดคำรวมอยู่ด้วย จึงทำให้การอ่านและการสะกดคำมีความสัมพันธ์กันในแง่ของการใช้ทักษะทางภาษา การสะกดคำจึงมีความสำคัญอย่างมาก จากการศึกษาของนักวิจัยพบว่า เด็กจะสะกดคำต่าง ๆ ที่สามารถอ่านได้ถูกต้อง แม่นยำกว่าคำที่อ่านไม่ออก (วรรณี โสมประยูร, 2542, น. 132)

จากความสำคัญของการอ่านสะกดคำข้างต้น แสดงให้เห็นว่า การอ่านสะกดคำเป็นการอ่านที่มีความสัมพันธ์กับทักษะอื่น ๆ ต้องใช้ระยะเวลาในการฝึกฝน นักเรียนไม่สามารถเรียนรู้และทำความเข้าใจได้ในระยะเวลาสั้น ๆ ทำให้ส่งผลกระทบต่อการทำแบบทดสอบในระดับต่าง ๆ โดยเฉพาะการคัดกรองการอ่านของนักเรียนตามนโยบายเดินหน้าและพัฒนาการอ่านออกเขียนได้ของสำนักงานคณะกรรมการการศึกษาขั้นพื้นฐาน จากผลทดสอบพบว่า นักเรียนชั้นประถมศึกษาปีที่ 2 โรงเรียนชุมชนวัดกลางกร่ำ จังหวัดระยอง มีผลคะแนนการคัดกรองด้านการอ่านสะกดคำในภาคเรียนที่ 1 ปีการศึกษา 2566 ต่ำกว่าร้อยละ 50 มีคะแนนเท่ากับร้อยละ 42.33 ซึ่งคำที่นักเรียนอ่านสะกดคำไม่ได้คือคำที่มีตัวสะกดไม่ตรงมาตรา โดยปัญหาที่ส่งผลต่อการที่นักเรียนมีผลการคัดกรองด้านการอ่านต่ำกว่าร้อยละ 50 ส่วนหนึ่งมาจากนักเรียนเรียนรู้ด้วยวิธีการสอนที่ไม่หลากหลาย ปัญหาอีกประการหนึ่งที่มีส่วนทำให้คะแนนของนักเรียนต่ำกว่าร้อยละ 50 คือ ในปัจจุบันเป็นยุคโลกาภิวัตน์ที่มีความเจริญก้าวหน้าด้านเทคโนโลยีสารสนเทศ และเปลี่ยนแปลงในด้านต่าง ๆ เกิดขึ้น ประกอบกับอิทธิพลของสื่อและเทคโนโลยีจำนวนมากที่ช่วยให้การสืบค้นข้อมูลเป็นไปอย่างรวดเร็ว และนักเรียนเป็นบุคคลอีกกลุ่มหนึ่งที่จำเป็นต้องใช้เครื่องมือเหล่านี้ ซึ่งความสะดวกรวดเร็วของการใช้เทคโนโลยีดังกล่าวส่งผลให้นักเรียนขาดทักษะต่าง ๆ โดยเฉพาะทักษะด้านการอ่านสะกดคำ

ทั้งนี้ อัจฉรา ชีวพันธ์ (2554) ได้เสนอแนะวิธีสอนการเขียนสะกดคำในระดับประถมศึกษาว่า ต้องจัดอย่างมีลำดับขั้นตอน เพื่อช่วยให้นักเรียนเกิดการเรียนรู้ที่ต่อเนื่องเพราะภาษาไทยเป็นทักษะที่จะต้องมีการฝึกฝนให้เกิดความชำนาญสามารถใช้ได้อย่างถูกต้องคล่องแคล่ว ดังนั้นกิจกรรมที่จัดขึ้น จัดให้นักเรียนได้ฝึกทักษะจากสิ่งง่ายไปหายาก นอกจากนั้นควรจัดให้สอดคล้องและเหมาะสมกับวัย ความสามารถและความต้องการของนักเรียน นักเรียนในระดับประถมศึกษามีความต้องการความสำเร็จครูผู้สอนควรคำนึงถึงการจัดกิจกรรมส่งเสริมให้นักเรียนประสบความสำเร็จมากกว่าล้มเหลว เช่น การจัดแข่งขันเขียนคำศัพท์ ควรจัดกิจกรรมแข่งขันเขียนเป็นหมู่ รู้จักให้ความช่วยเหลือกัน การจัดกิจกรรมการสอนจะต้องให้นักเรียนได้มีส่วนร่วมในการแสดงออกอย่างทั่วถึง เช่นให้นักเรียนออกมาแข่งขันเขียนคำศัพท์บนกระดาน ผู้สอนควรเปิดโอกาสให้นักเรียนได้ผลัดเปลี่ยนหมุนเวียนกันออกมาร่วมกิจกรรม

ด้วยเหตุนี้จึงทำให้ครูผู้สอนจึงจำเป็นต้องแก้ปัญหาด้านการอ่านสะกดคำของนักเรียนอย่างเร่งด่วน โดยผู้วิจัยได้ศึกษาแนวทางการพัฒนาความสามารถในการสะกดคำของนักเรียน พบว่าการใช้รูปแบบการสอนของ Madeline Hunter (1976) เป็นแนวทางหนึ่งที่ช่วยพัฒนาความสามารถในการอ่านสะกดคำของนักเรียนชั้นประถมศึกษาได้ ทำให้นักเรียนเกิดการเรียนรู้และฝึกปฏิบัติด้วยตนเองอย่างสม่ำเสมอและต่อเนื่อง อันนำไปสู่การพัฒนาการอ่านสะกดคำที่ถูกต้องตามหลักการอ่าน และจะสามารถแก้ปัญหาและพัฒนาความสามารถในการอ่านสะกดคำได้ โดย Hunter (1976) ได้นำเสนอขั้นตอนตามรูปแบบการสอนของฮันเตอร์ 7 ขั้นตอน ได้แก่ ขั้นที่ 1 ขั้นนำเข้าสู่บทเรียน ขั้นที่ 2 ขั้นแจ้งจุดประสงค์หรือเป้าหมายการเรียนรู้ ขั้นที่ 3 ขั้นการสอนหรือขั้นเสนอเนื้อหา ขั้นที่ 4 ขั้นตรวจสอบความเข้าใจ ขั้นที่ 5 ขั้นปฏิบัติตามคำแนะนำของครู ขั้นที่ 6 ขั้นการปฏิบัติโดยอิสระ และขั้นที่ 7 ขั้นสรุป ทั้ง 7 ขั้นตอนดังกล่าวทำเหมาะสมกับการพัฒนาทักษะที่มีรูปแบบวิธีในการปฏิบัติที่เป็นขั้นตอนอย่างชัดเจน นอกจากนั้นการใช้รูปแบบการสอนของฮันเตอร์ยังเป็นวิธีที่นักเรียนจะได้รับประสบการณ์โดยตรงจากการลงมือปฏิบัติอย่างแม่นยำและคงทน โดยมีครูคอยแนะนำ ช่วยเหลืออย่างใกล้ชิด และมีขั้นตอนการตรวจสอบความเข้าใจของนักเรียนอย่างเป็นขั้นตอน ซึ่งเป็นวิธีการสอนที่เหมาะสมกับผู้เรียนในวัยเริ่มต้น และจากการศึกษาที่นักวิจัยนำรูปแบบการสอนของฮันเตอร์ไปใช้ ผลการวิจัยพบว่าการใช้รูปแบบการสอนของฮันเตอร์สามารถการแก้ปัญหาการสอนอ่านสะกดคําได้ ดังที่พิมลพร พงษ์ประเสริฐ (2563) ที่ได้การศึกษาความสามารถด้านการเขียนสะกดคำของนักเรียนชั้นประถมศึกษาปีที่ 1 พบว่า หลังการใช้รูปแบบการสอนของฮันเตอร์ร่วมกับแบบฝึกทักษะ สูงกว่าก่อนเรียนอย่างมีนัยสำคัญทางสถิติที่ระดับ .01 สอดคล้องกับผลการวิจัยของวราภรณ์ จันดำ (2562) ที่ได้ศึกษาเรื่อง การพัฒนากิจกรรมการเรียนรู้วิชาภาษาจีนด้านทักษะการอ่านตัวพินอิน โดยใช้รูปแบบกิจกรรมการเรียนรู้ของฮันเตอร์สำหรับนักเรียนช้ันมัธยมศึกษาปีท่ี 2 ผลการวิจัยพบว่า ทักษะการอ่านตัวพินอินและผลสัมฤทธิ์ทางการเรียนวิชาภาษาจีน โดยใช้รูปแบบการจัดกิจกรรมการเรียนการสอนของฮันเตอร์ สำหรับนักเรียนชั้นมัธยมศึกษาปีที่ 2 สูงกว่าเกณฑ์ ร้อยละ 75 อย่างมีนัยสำคัญทางสถิติที่ระดับ .05 จากผลการวิจัยดังกล่าว ผู้วิจัยจึงเห็นว่าการจัดการเรียนรู้ตามรูปแบบของฮันเตอร์เป็นรูปแบบการเรียนรู้ที่เหมาะสมที่จะนำมาแก้ไขปัญหาการอ่านสะกดคำ รวมถึงสามารถพัฒนาและเพิ่มประสิทธิภาพในการเรียนรู้ภาษาไทยของผู้เรียนได้มากขึ้น

จากความเป็นมาและความสำคัญดังกล่าว แสดงให้เห็นว่า รูปแบบการสอนของฮันเตอร์จะช่วยให้นักเรียนพัฒนาความสามารถในการอ่านสะกดคำ ผู้วิจัยจึงสนใจการใช้รูปแบบการสอนของฮันเตอร์เพื่อพัฒนาความสามารถในการอ่านสะกดคำของนักเรียนชั้นประถมศึกษาปีที่ 2 ภาคเรียนที่ 2 ปีการศึกษา 2566

**วัตถุประสงค์การวิจัย**

เพื่อประเมินผลการใช้รูปแบบการสอนของฮันเตอร์ที่มีต่อความสามารถในการอ่านสะกดคำของนักเรียนชั้นประถมศึกษาปีที่ 2 โดยเปรียบเทียบค่าเฉลี่ยของการจัดอันดับของตำแหน่ง (Mean Rank) ของความสามารถในการอ่านสะกดคำของนักเรียนชั้นประถมศึกษาปีที่ 2 ระหว่างก่อนและหลังการทดลอง

**สมมติฐานการวิจัย**

ความสามารถในการอ่านสะกดคำของนักเรียนชั้นประถมศึกษาปีที่ 2 หลังผลของผลของการใช้รูปแบบการสอนของฮันเตอร์ สูงกว่าก่อนเรียนอย่างมีนัยสำคัญทางสถิติที่ระดับ .05

วิธีดำเนินการวิจัย

**1. ประชากรและกลุ่มตัวอย่าง**

ประชากรกลุ่มเป้าหมาย คือ นักเรียนชั้นประถมศึกษาปีที่ 2/2 โรงเรียนชุมชนวัดกลางกร่ำ จังหวัดระยอง สำนักงานเขตพื้นที่การศึกษาประถมศึกษาระยองเขต 2 ที่กําลังศึกษาในภาคเรียนที่ 2 ปีการศึกษา 2566 จำนวน 30 คน ซึ่งได้มาจากการเลือกแบบเจาะจง (Purposive Sampling)

**2. เครื่องมือที่ใช้ในการวิจัย**

1. แผนการจัดการเรียนรู้ เรื่อง การอ่านสะกดคำมาตราตัวสะกดไม่ตรงมาตรา โดยการใช้รูปแบบการสอนของฮันเตอร์จำนวน 4 แผน ใช้เวลาแผนละ 2 คาบ ได้แก่ เรื่อง อ่านสะกดคำมาตราตัวสะกดแม่กด อ่านสะกดคำมาตราตัวสะกดแม่กก อ่านสะกดคำมาตราตัวสะกดแม่กบ และอ่านสะกดคำมาตราตัวสะกดแม่กน ภายหลังการออกแบบแผนการจัดการเรียนรู้ ผู้วิจัยได้เสนอต่ออาจารย์ที่ปรึกษาตรวจสอบความถูกต้องและความเหมาะสม จากนั้นเสนอต่อผู้เชี่ยวชาญจํานวน 3 ท่าน เพื่อตรวจสอบคุณภาพโดยการหาค่าดัชนีความสอดคล้องระหว่างแผนการจัดการเรียนรู้กับจุดประสงค์การเรียนรู้ โดยจากผลการประเมินสามารถนําแผนการจัดการเรียนรู้ไปใช้ได้

2. แบบประเมินความสามารถในการอ่านสะกดคำมาตราตัวสะกด ของนักเรียนชั้นประถมศึกษาปีที่ 2 จำนวน 30 คำ โดยทดสอบก่อนเรียนและหลังเรียน ผู้วิจัยสร้างโดยศึกษารูปแบบการสร้างแบบประเมินความสามารถในการอ่านสะกดคำและวิเคราะห์หลักสูตรมาตรฐานการเรียนรู้ตัวชี้วัด กลุ่มสาระการเรียนรู้ภาษาไทย ตามหลักสูตรแกนกลาง พุทธศักราช 2551 ประกอบกับวิเคราะห์คำศัพท์สำหรับนักเรียนชั้นประถมศึกษาปีที่ 2 จากบัญชีคำพื้นฐานของนักเรียนชั้นประถมศึกษาปีที่ 2 และหนังสือแบบเรียนของกระทรวงศึกษาธิการ จากนั้นเลือกคำที่สอดคล้องกับจุดประสงค์การเรียนรู้ โดยกำหนดเกณฑ์การประเมิน คือ อ่านสะกดคำถูกได้ 1 อ่านสะกดคำผิดได้ 0 จากนั้นกำหนดขอบข่ายเนื้อหาที่จะนำมาใช้สร้างแบบประเมินความสามารถในการอ่านสะกดคำมาตราตัวสะกดตรงมาตราและไม่ตรงมาตรา โดยการสร้างตารางวิเคราะห์คำมาตราตัวสะกดที่ใช้ในการวัดความสามารถในการอ่านสะกดคำของนักเรียนชั้นประถมศึกษาปีที่ 2 ตามตารางที่ 1 ดังนี้

**ตารางที่ 1** ตารางวิเคราะห์คำมาตราตัวสะกดที่ใช้ในการวัดความสามารถในการอ่านสะกดคำของนักเรียนชั้นประถมศึกษาปีที่2

|  |  |  |
| --- | --- | --- |
| เนื้อหา | มาตราตัวสะกด | จำนวน (คำ) |
| คำมาตราตัวสะกดไม่ตรงมาตรา | มาตราตัวสะกดแม่กด | 9 |
| มาตราตัวสะกดแม่กก | 5 |
| มาตราตัวสะกดแม่กบ | 8 |
| มาตราตัวสะกดแม่กน | 8 |

ผู้วิจัยนำแบบประเมินความสามารถการอ่านสะกดคำเสนอต่ออาจารย์ที่ปรึกษาเพื่อตรวจสอบความถูกต้องของภาษาและเนื้อหาและนำมาปรับปรุงแก้ไข จากนั้นนำแบบประเมินความสามารถการอ่านสะกดคำที่แก้ไขปรับปรุงตามคำแนะนำของอาจารย์ที่ปรึกษาเสนอผู้เชี่ยวชาญ 3 ท่าน ซึ่งเป็นผู้เชี่ยวชาญด้านภาษาไทยเพื่อตรวจสอบความถูกต้องและความตรงเชิงเนื้อหา (Content Validity) แล้วนำความคิดเห็นของผู้เชี่ยวชาญมาหาค่าดัชนีความสอดคล้องของเครื่องมือพบว่ามีค่าดัชนีความสอดคล้องระหว่าง 0.67 - 1.0 จากนั้น นำแบบประเมินความสามารถในการอ่านสะกดคำไปทดลองใช้ (Try Out) กับนักเรียนที่ไม่ใช้กลุ่มทดลองในการวิจัยในครั้งนี้ ผลการทดลองใช้พบว่าแบบวัดความเชื่อมั่น (Reliability) มีค่าเท่ากับ 0.97 ค่าความยากง่าย (p) อยู่ระหว่าง 0.43 - 0.8 และค่าอำนาจจำแนก (r) อยู่ระหว่าง 0.2 – 0.93 และนำแบบประเมินความสามารถการในอ่านสะกดคำที่มีคุณภาพตามเกณฑ์มาคัดเลือกเพื่อใช้เป็นเครื่องมือในการศึกษาวิจัย

3. การเก็บรวบรวมข้อมูล

ผู้วิจัยดำเนินการเก็บรวบรวมข้อมูลการวิจัย ดังนี้

1. ผู้วิจัยชี้แจงการจัดการเรียนรู้ให้นักเรียนรับทราบถึงขั้นตอนรูปแบบการสอนของฮันเตอร์ ขั้นตอนการจัดกิจกรรม วิธีวัดและประเมินผล

2. ผู้วิจัยทำการทดสอบก่อนเรียน (Pre-test) กับนักเรียนกลุ่มเป้าหมาย โดยใช้แบบประเมินความสามารถในการอ่านสะกดคำมาตราตัวสะกดไม่ตรงมาตรา จำนวน 30 ข้อ

3. ดำเนินการสอนตามแผนการจัดการเรียนรู้ โดยการใช้รูปแบบการสอนของฮันเตอร์กับนักเรียนกลุ่มเป้าหมาย ทั้งหมด 4 สัปดาห์ แบ่งเป็น สัปดาห์ละ 2 คาบ

4. เมื่อทำการจัดการเรียนการสอนเสร็จแล้ว จากนั้นให้นักเรียนประเมินความสามารถในการอ่านสะกดคำมาตราตัวสะกดไม่ตรงมาตรา หลังเรียน (Post-test) จำนวน 30 ข้อ

5. เมื่อเก็บรวบรวมข้อมูลด้วยแบบประเมินการอ่านมาตราตัวสะกดเรียบร้อยแล้ว ผู้วิจัยได้นำข้อมูลไปวิเคราะห์ผลในลำดับต่อไป

**4. การวิเคราะห์ข้อมูล**

ผู้วิจัยนำผลการทดสอบมาดำเนินการวิเคราะห์และนำเสนอผลการวิเคราะห์ข้อมูล โดยใช้สถิติค่าเฉลี่ยของการจัดอันดับของตำแหน่ง (Mean Rank) และค่าสถิติที่ใช้ในการทดสอบสมมติฐานคือทดสอบค่า Non-Parametric Statistics (Wilcoxon Signed Rank Test)

**ผลการวิจัย**

จากการศึกษาวิจัย พบว่า ความสามารถในการอ่านสะกดคําของนักเรียนชั้นประถมศึกษาปีที่ 2 ที่เรียนด้วยรูปแบบการสอนของฮันเตอร์ ระหว่างหลังเรียนสูงกว่าก่อนเรียนอย่างมีนัยสำคัญทางสถิติที่ระดับ .05 มีรายละเอียดดังตารางที่ 2

**ตารางที่ 2** ผลการเปรียบเทียบความสามารถในการอ่านสะกดคำของนักเรียนชั้นประถมศึกษาปีที่ 2 ก่อนและหลังการด้วยการใช้รูปแบบการสอนของฮันเตอร์

|  |  |  |  |  |  |  |
| --- | --- | --- | --- | --- | --- | --- |
| ตัวแปร | รูปแบบการสอน | N | Mean rank | Sum of rank | Z | P |
| ก่อนเรียน  หลังเรียน | Negative Ranks  Positive Ranks | 0  30 | .00  15.50 | .00  465.00 | -4796 | .000 |
|  | Ties | 0 |  |  |  |  |
|  | Total | 30 |  |  |  |  |

\*p<.05 มีนัยสำคัญทางสถิติ

จากตารางที่ 2 สามารถสรุปได้ว่า ผลการทดสอบความสามารถในการอ่านสะกดคำของนักเรียนชั้นประถมศึกษาปีที่ 2 หลังได้รับการใช้รูปแบบการสอนของฮันเตอร์มีค่าเฉลี่ยของการจัดอันดับของตำแหน่ง (Mean Rank) เท่ากับ 15.50 ซึ่งสูงกว่าก่อนการทดลอง มีค่าเฉลี่ยของการจัดอันดับของตำแหน่ง (Mean Rank) เท่ากับ .00 ส่วนค่าสถิติ Z เท่ากับ -4.796 (p = .000) แสดงให้เห็นว่า ความสามารถในการอ่านสะกดคําของนักเรียนชั้นประถมศึกษาปีที่ 2 มีการพัฒนาขึ้นหลังจากเรียนด้วยการใช้รูปแบบการสอนของฮันเตอร์อย่างมีนัยสําคัญทางสถิติที่ระดับ .05

**สรุปผลและอภิปรายผล**

**สรุปผล**

ผลการวิเคราะห์ข้อมูลการใช้รูปแบบการสอนของฮันเตอร์สรุปตามวัตถุประสงค์การวิจัย ดังนี้

จากการประเมินผลการใช้รูปแบบการสอนของฮันเตอร์ที่มีต่อความสามารถในการอ่านสะกดคำของนักเรียนชั้นประถมศึกษาปีที่ 2 พบว่านักเรียนชั้นประถมศึกษาปีที่ 2 ที่ได้รับการจัดการเรียนรู้ด้วยรูปแบบการสอนของฮันเตอร์มีค่าเฉลี่ยของการจัดอันดับของตำแหน่ง (Mean Rank) ของคะแนนความสามารถในการอ่านสะกดคำสูงกว่าก่อนการทดลอง

**อภิปรายผล**

**จากการวิจัย เรื่อง ผลของการใช้รูปแบบการสอนของฮันเตอร์ที่มีต่อความสามารถในการอ่านสะกดคำของนักเรียนชั้นประถมศึกษาปีที่ 2 นำมาอภิปรายผล ดังนี้**

**ความสามารถในการอ่านสะกดคำหลังเรียนด้วยการใช้รูปแบบการสอนของฮันเตอร์มีค่ามัธยฐานของคะแนนสูงกว่าก่อนเรียนอย่างมีนัยสำคัญทางสถิติที่ระดับ .05 มีสาเหตุเนื่องมาจากรูปแบบขั้นตอนในการจัดการเรียนรู้ตามรูปแบบของฮันเตอร์นั้น เป็นรูปแบบวิธีการปฏิบัติที่ชัดเจนโดยครูจะต้องแสดงแบบให้นักเรียนเห็นเข้าใจชัดเจน โดยเริ่มจากขั้นที่กระตุ้นความสนใจผู้เรียนด้วยการ**นำเข้าสู่บทเรียน (ขั้นที่ 1) ซึ่งครูจะสร้างแรงจูงใจให้กับผู้เรียนด้วยการนำนักเรียนร้องเพลง “มาตราสะกด” จากนั้นครูแจ้งให้นักเรียนรู้ถึงจุดประสงค์ของการเรียนในแต่ละครั้ง (ขั้นที่ 2) ด้วยการนำภาพคำที่พบเจอในชีวิตประจำวันมาให้นักเรียนดู และตั้งคำถามกระตุ้นความรู้เดิมของนักเรียน จากทั้งสองขั้นดังกล่าวผู้วิจัยพบว่าผู้เรียนมีความกระตือรืนร้นในการตอบคำถาม และร่วมร้องเพลง ซึ่งนับว่าเป็นการกระตุ้นความสนใจและเตรียมความพร้อมของผู้เรียนได้เป็นอย่างดี สอดคล้องกับที่ Burns (2006, p.284) กล่าวว่า ขั้นตอนนี้นับว่าเป็นขั้นแรกที่ครูจะสร้างแรงจูงใจในการเรียน (create a desire or motivation) เพื่อให้ผู้เรียนสนใจใคร่รู้ในบทเรียนนั้น ๆ นอกจากนี้นักเรียนจะได้เตรียมความพร้อมจากการที่ครูชี้แจงจุดประสงค์การเรียนก่อนเข้าสู่เนื้อหาในบทเรียนด้วย

**ในขั้น**ที่ 3 เป็นขั้นการสอนที่ครูจะนำตัวอย่างคำที่เหมาะสมกับช่วงวัยของผู้เรียนมาประยุกต์ใช้ในการยกตัวอย่าง และจัดกิจกรรมทำสอบความเข้าใจของนักเรียนในขั้นที่ 4 ผ่านการใช้ชุดคำถามกิจกรรม “จำได้ไหม คำไหนแม่กน” ซึ่งผู้เรียนจะได้ร่วมกันตรวจสอบความเข้าใจหลังจากเรียนเนื้อผ่านการเล่นเกมตอบคำถามสั้น ๆ และแลกเปลี่ยนความรู้ระหว่างเพื่อนในกลุ่ม **สอดคล้องกับงานวิจัยของพิมลพร พงษ์ประเสริฐ (2563) ศึกษาเรื่อง การพัฒนาความสามารถด้านการอ่านและการเขียนสะกดคำของนักเรียนชั้นประถมศึกษาปีที่ 1 โดยการจัดการเรียนรู้ตามรูปแบบของฮันเตอร์ร่วมกับแบบฝึกทักษะ ที่กล่าวว่าในขั้นตรวจสอบเพื่อความเข้าใจหลังจากที่นักเรียนได้เรียนรู้เนื้อหาใหม่ ทักษะใหม่ และรูปแบบในการอ่านและการเขียนสะกดคําที่ถูกต้องแล้ว นักเรียนสามารถสรุปความคิดรวบยอดของตนเอง ครูควรทําการตรวจสอบความเข้าใจของนักเรียนเพื่อให้แน่ใจอีกครั้งว่านักเรียนเข้าใจและได้รับ ความรู้อย่างถูกต้อง โดยการใช้คําถามสั้น ๆ**

**หลังจากที่นักเรียนได้รับความรู้จากครูแล้ว เพื่อเป็นการตรวจสอบความเข้าใจว่านักเรียนเข้าใจในสิ่งที่ครูสอนหรือไม่ ในขั้นตอนที่** 5 **นับว่าเป็นส่วนสำคัญของการใช้รูปแบบการสอนของฮันเตอร์ กล่าวคือ ในขั้นนี้นักเรียนจะฝึกปฏิบัติตามคำแนะนำของครู โดยครูจะคอยช่วยเหลือและดูแลอย่างใกล้ชิด ซึ่งผู้วิจัยออกแบบกิจกรรม “ประกอบแผงไข่ คำใบ้มาตราตัวสะกด” ครูผู้สอนจะสาธิตและอธิบายวิธีการประกอบคำศัพท์ให้นักเรียนปฏิบัติตาม โดยในระหว่างทำกิจกรรม ครูผู้สอนจะเป็นผู้อำนวยความสะดวกในทุกขั้นตอน สอดคล้องกับทิศนา แขมมณี (2564, น.**118**) ที่กล่าวว่า รูปแบบการสอนของฮันเตอร์เป็นรูปแบบการสอนที่เหมาะสมกับการพัฒนาทักษะที่ต้องมีรูปแบบวิธีการปฏิบัติที่ชัดเจน โดยครูจะต้องแสดงแบบให้นักเรียนเห็นเข้าใจชัดเจน ซึ่งวัชรา เล่าเรียนดี และคณะ (2560, น.** 199**) กล่าวว่าขั้นนี้ครูควรวิเคราะห์กิจกรรมการเรียนรู้ของนักเรียนอย่างใกล้ชิด เช่น การอ่าน การฟัง การสังเกต การอภิปราย ทดลอง การบันทึก และอื่น ๆ ว่ากิจกรรมที่จัดนั้นจะเหมาะสมกับเนื้อหาที่นักเรียนจะต้องเรียนรู้หรือไม่ และเหมาะสมหรือกับเด็กในวัยนั้นหรือไม่ เป็นต้น**

**ในขั้นที่** 6 **เป็น**ขั้นการปฏิบัติโดยอิสระ หลังจากที่ครูได้สอนเนื้อหาให้นักเรียนแล้ว นักเรียนจะได้รับการฝึกฝน**ด้วยตนเอง**โดยการใช้ชุดคำศัพท์มาตราตัวสะกดใหม่ ๆ **จนกว่าจะสามารถอ่านสะกดคำนั้นได้ ซึ่งต้องอาศัยการฝึกปฏิบัติซ้ำ ๆ หลังจากจัดกระบวนการเรียนรู้ดังกล่าวผู้วิจัยพบว่า นักเรียนสามารถเริ่มอ่านสะกดคำบางคำได้มากยิ่งขึ้นผ่านการฝึกปฏิบัติจากการปฏิบัติตามคำแนะนำของครูและปฏิบัติด้วยตนเอง ทำให้นักเรียนอ่านและจำแนกคำศัพท์ได้ถูกต้องตามมาตราตัวสะกด กล่าวได้ว่ารูปแบบการจัดการเรียนรู้ฮันเตอร์ ในขั้นที่** 6 **เป็นรูปแบบการจัดการเรียนรู้ที่เน้นการฝึกปฏิบัติซ้ำ ๆ ดังนั้นการเปิดโอกาสให้ผู้เรียนเรียนรู้ซ้ำ ๆ จะช่วยให้ผู้เรียนเกิดทักษะการเรียนรู้ที่คงทนมากยิ่งขึ้น สอดคล้องตามที่ ทิศนา แขมมณี (**2564, **น. 114-115) กล่าวว่า การจัดการเรียนรู้ทางตรงผู้เรียนจะได้ใช้ความรู้ที่ได้เรียนรู้มานำไปใช้โดย การฝึกปฏิบัติ ซึ่งช่วยให้เกิดความเข้าใจในความรู้นั้นอย่างลึกซึ้ง นำสู่การสรุปความรู้ในขั้นที่ 7 อย่างชัดเจน ถูกต้อง**

**จากขั้นตอนที่อภิปรายมาข้างนั้นจะพบว่ารูปแบบการจัดการเรียนรู้ฮันเตอร์ เหมาะสมกับการพัฒนาทักษะที่ต้องมีรูปแบบวิธีการปฏิบัติที่ชัดเจน โดยครูจะต้องแสดงให้นักเรียนเห็นเป็นแบบอย่างก่อนให้นักเรียนฝึกปฏิบัติด้วยตนเอง ดังนั้นรูปแบบการสอนดังกล่าวจึงเหมาะกับผู้เรียนระดับชั้นประถมศึกษา ตามที่** Hunter **(**1985, p.59**) กล่าวไว้ว่า รูปแบบการจัดการเรียนรู้ฮันเตอร์เหมาะกับการจัดการเรียนรู้ในระดับชั้นประถมศึกษา (**elementary teaching**) เนื่องจากครูจะมีบทบาทในการสอนตลอดกระบวนการตั้งแต่**ขั้นที่ 1-7 ยกเว้น ขั้นที่ 6 ขั้นที่ให้นักเรียนปฏิบัติโดยอิสระด้วยตัวเอง ดังนั้นครูจะมีบทบาทสำคัญในการเป็นนักตัดสินใจมืออาชีพ (Profession Decision Maker) ซึ่งจะใช้ความรู้จากผลจากวิจัยและความสัมพันธ์ระหว่างเหตุและผลมาเป็นปัจจัยในการตัดสินใจในเรื่องต่าง ๆ ที่เกี่ยวกับการสอน

**ข้อเสนอแนะ**

**ข้อเสนอแนะในการนำผลวิจัยไปใช้**

จากการวิจัยพบว่า รูปแบบการสอนของฮันเตอร์สามารถพัฒนาความสามารถในการอ่านสะกดคำได้ เนื่องจากการใช้รูปแบบการสอนของฮันเตอร์เป็นการจัดการเรียนรู้ที่เน้นการทำซ้ำ เพื่อย้ำความเข้าใจ ในทุกขั้นของการสอน โดยเฉพาะขั้นที่ 5 เป็นขั้นปฏิบัติตามคำแนะนำของครู ที่ครูผู้สอนควรเพิ่มเติมเกี่ยวกับการตรวจสอบความเข้าใจของนักเรียนก่อนเข้าสู่ขั้นที่ 6 ซึ่งเป็นขั้นการปฏิบัติโดยอิสระ เพื่อให้นักเรียนเกิดความมั่นใจในการเรียนรู้ และพร้อมลงมือปฏิบัติจริงอย่างอิสระด้วยตนเอง อันนำไปสู่การพัฒนาความสามารถในการอ่านสะกดคำที่ดีขึ้นอย่างต่อเนื่อง

**ข้อเสนอแนะในการวิจัยครั้งต่อไป**

1. ควรศึกษาผลของการใช้รูปแบบการสอนของฮันเตอร์ที่มีต่อความสามารถในการอ่านสะกดคำกับนักเรียนชั้นประถมศึกษาปีที่ 1

2. ควรศึกษาผลการใช้รูปแบบการสอนของฮันเตอร์ที่มีต่อความสามารถในการอ่านสะกดคำที่อยู่ในมาตราตัวสะกดตรงมาตราเพื่อเปรียบเทียบความสามารถในการอ่านสะกดคำของนักเรียน

**เอกสารอ้างอิง**

กระทรวงศึกษาธิการ. (2551). *ตัวชี้วัดและสาระการเรียนรู้แกนกลาง กลุ่มสาระการเรียนรู้ภาษาไทยตามหลักสูตรแกนกลางการศึกษาขั้นพื้นฐาน พุทธศักราช 2551*. องค์การรับส่งสินค้าและพัสดุภัณฑ์ (ร.ส.พ.).

ดุษฎี มัชฌิมาภิโร. (2557). มาอ่านหนังสือกันเถอะ. *วารสารบัณฑิตศึกษา.* 11(52). 1-7.

ทิศนา แขมมณี. (2564). *ศาสตร์การสอน.* (พิมพ์ครั้งที่ 25). สํานักพิมพ์แห่งจุฬาลงกรณ์มหาวิทยาลัย.

พิมลพร พงษ์ประเสริฐ. (2563). *การพัฒนาความสามารถด้านการอ่านและการเขียนสะกดคำของนักเรียนชั้นประถมศึกษาปีที่1 โดยการจัดการเรียนรู้ตามรูปแบบของฮันเตอร์ร่วมกับแบบฝึกทักษะ*. [วิทยานิพนธ์ปริญญามหาบัณฑิต].มหาวิทยาลัยศิลปากร. http://ithesis-ir.su.ac.th/dspace/bitstream/123456789/3278/1/59263305.pdf.

วราภรณ์ จันดำ. (2562). *การพัฒนากิจกรรมการเรียนรู้วิชาภาษาจีนด้านทักษะการอ่านตัวพินอินโดยใช้รูปแบบกิจกรรมการเรียนรู้ของฮันเตอร์สำหรับนักเรียนชั้นมัธยมศึกษาปีที่ 2.* [วิทยานิพนธ์ปริญญามหาบัณฑิต]. มหาวิทยาลัยราชภัฎมหาสารคาม. https://fulltext.rmu.ac.th/fulltext/2562/M127506/Jandum%20Waraporn.pdf

วรรณี โสมประยูร. (2542). *การสอนภาษาไทยระดับประถมศึกษา.* ไทยวัฒนาพานิช.

วัชรา เล่าเรียนดี และคณะ. (2560). *กลยุทธ์การจัดการเรียนรู้เชิงรุกเพื่อพัฒนาการคิดและยกระดับคุณภาพการศึกษา.* เพชรเกษมพริ้นติ้ง กรุ๊ป จำกัด.

อัจฉรา ชีวพันธ์. (2554). *พัฒนาทักษะภาษา พัฒนาความคิด ด้วยกิจกรรมการเล่นประกอบการสอนภาษาไทย.* สำนักพิมพ์แห่งจุฬาลงกรณ์มหาวิทยาลัย.

Burns, C. A. (2006). Teaching experientially with the Madeline Hunter Method: An application in

a marketing research course. *Simulation & Gaming*, 37(2), 284-294. https://doi.org/10.1177/1046878106287954.

Davis, G.A. & Thomas, M.A. (1989). *Effective Schools and Effective Teachers*. Allyn and Bacon.

Hunter, C. M. (1976). Teacher Competency: Problems, Theory and Practice. *Theory Into Practice,* 15(2) : 162-171. https://doi.org/10.1080/00405847609542627.

Hunter, C. M. (1985). What's wrong with Madeline Hunter?. *Educational Leadership*, 42(5), 57-60. https://files.ascd.org/staticfiles/ascd/pdf/journals/ed\_lead/el\_198502\_hunter.pdf.